વાત ગુજરાતને ગૌરવ પ્રદાન કરનાર મહિલાઓની હોય અને ત્યારે જન્મે મરાઠી એવાં સરિતા જોશીનું નામ વિસરાઈ ન જાય તેની તકેદારી રાખવી પડે. એ બાબત જ દર્શાવે છે કે ગુજરાતી સમાજજીવનમાં તેમનું પ્રદાન કેટલું અદકેરું, કેટલું સવાયું હશે! પૂણેના ભીમરાવ ભોંસલેના પુત્રી સરિતાનો ઉછેર વડોદરામાં થયો. તેમનાં પિતા બેરિસ્ટર હતા અને સાહ્યબી, સુવિધા વચ્ચે તેમનું બાળપણ પાંગર્યું હતું. પરંતુ પછી આકસ્મિક સંજોગોમાં પરિવારની સમૃદ્ધિ છીનવાઈ ગઈ ત્યારે અભિનય જ તેમનાં માટે આજીવિકાનું નિમિત્ત બન્યો હતો.